Epic Games vant: Google har ulovlig monopol
Tre år etter at Epic Games saksøkte både Apple og Google for å ha monopol på appbutikkene, har selskapet endelig vunnet en rettssak.  Det hele startet for noen år siden, da Epic Games-spillet Fortnite ble kastet ut av Apple, og senere Googles appbutikker. Bakgrunnen var at Epic Games hadde funnet måter å omgå regelverket til selskapenes appbutikker, for å slippe å betale en prosentandel av alle inntekter til Apple og Google.  Rettssaken mot Apple endte med dom som i stor grad gikk i Apples favør, samt en ankesak som gikk samme vei.  Google-rettssaken derimot ga Epic Games medhold på samtlige punkter: Google har hatt et ulovlig monopol på appbutikkmarkedet, konkluderer dommen. Enstemmig vedtatt: Google har ulovlig monopol Det tok angivelig kun noen timer for juryen å svare bekreftende på alle anklagene de ble forelagt, som bekreftet Googles monopol. Monopolet gjelder distribusjonen av Android-apper, samt faktureringstjenestene i selve appen. Videre heter det at Google skal ha gjennomført handlinger som er konkurransebegrensende i dette markedet, som igjen har påført Epic Games skade.  Det skal også ha blitt avdekket ulovlig forhold mellom Google Play-appbutikken, og betalingstjenesten Google Play Billing. Samt også at distribusjonsavtalene med spillutviklere og produsenter av originalutstyr i seg selv var konkurransebegrensende. Derfor tapte de mot Apple, men vant mot Google De to sakene mot henholdsvis Apple og Google fremstår svært like, og har noenlunde samme utgangspunkt. Men de skilles ad på noen små, men svært viktige punkter. Fortnite ble kastet ut av begge selskapenes appbutikker, fordi Epic Games fant en måte å la spillerne betale utenfor plattformene, som var i strid med deres respektive regelverk. Dette resulterte i to separate søksmål, et rettet mot Apple, den andre mot Google. Forskjellene er likevel flere.  Blant annet forhindrer Apple nedlasting av apper utenfor egen appbutikk. Det gjør ikke Google. Fortnite var i teorien fortsatt tilgjengelig på Android, men deres handlinger brøt med appbutikken Play sitt regelverk, og måtte derfor fjernes derfra.  Foruten de mange forskjellene i selve sakene til henholdsvis Apple og Google, så er også denne rettssaken avgjort av en jury, fremfor kun en dommer, som var tilfellet med rettssaken mot Apple.  Google planlegger å anke dommen Det tok ikke lang tid etter at dommen forelå, før Googles policy-sjef Wilson White bekreftet at selskapet planlegger å anke dommen.  – Vi planlegger å utfordre dommen. Android og Google Play gir flere valgmuligheter og åpenhet enn noen annen større mobilplattform, skal Google ha gitt som offentlig uttalelse. – Rettssaken gjorde det klart at vi konkurrerer hardt med Apple og dets App Store, samt appbutikker på Android-enheter og spillkonsoller. Vi vil fortsette å forsvare Android-forretningsmodellen og forbli dypt forpliktet til våre brukere, partnere og det bredere Android-økosystemet Epic Games: – en seier for alle apputviklere og forbrukere Dommen blir beskrevet som en stor seier av Epic Games. I et blogginnlegg på egen side uttaler at dette er en seier for alle som aktivt forholder seg til appbutikkene, og trekker frem de store gebyrene som har fulgt Googles betalingsløsning. – Dagens dom er en seier for alle apputviklere og forbrukere over hele verden. Det beviser at Googles appbutikkpraksis er ulovlig, og de misbruker monopolet sitt for å trekke ut ublu gebyrer, kvele konkurransen og redusere innovasjon. Hva har dommen å si for Epic Games og Fortnite? Vi vet ikke enda.  Dommen foreligger, i den forstand at juryen har gitt sin avgjørelse på rettsspørsmålene. Men Dommer Donato har ikke enda avgjort hva som er de rettslige konsekvensene av dommen. Dette vil tidligst foreligge i januar 2024.  Hvorvidt dommen betyr at Fortnite kan komme tilbake til Google Pay vet vi heller ikke. Men hvis vi skal ta Apple-rettsavgjørelsene som rettesnor så heter det at selv om monopolet kan ha funnet sted og vært ulovlig, så signerte Epic Games kontrakten med selskapene – og dermed brøt de kontrakten bevisst.  Det er derfor høyst usikkert hvorvidt Fortnite vil få en retur til appbutikkene.
Etter å ha saksøkt Google og Apple for monopol på appbutikkene, har spillutvikler Epic Games vunnet rettssaken mot Google.  Bakgrunnen for søksmålet er at Fortnite, et spill utviklet av Epic Games, ble fjernet fra Google og Apple sine appbutikker fordi Epic omgikk reglene for å unngå å betale gebyrer til de to selskapene. Rettssaken mot Apple endte i Apple sitt favør, mens i Google sin sak ble Google funnet skyldig i å ha monopol på appbutikkmarkedet. Selv om de to sakene mot Apple og Google er veldig like, er det noen viktige forskjeller som forklarer hvorfor Epic vant mot Google, men tapte mot Apple.  Hovedsakelig handler det om at Google har inngått en rekke avtaler med andre aktører, som har gitt dem et konkurransefortrinn.  Google planlegger å anke dommen, mens Epic Games ser på dommen som en seier for alle apputviklere og forbrukere. Det er usikkert om Fortnite vil kunne returnere til appbutikkene.